Tema principală a cărţii este cea a lumilor paralele, cu trimitere la ambiguitatea 
realitate-naraţiune, căreia i se subordonează cea a sensului vieţii. De aceea, face 
pereche, prin tematică (dar și prin formă), cu "Julia's Secret Notes”. 


Episoadele politice trimit la istorie în general, la unghiurile diferite de 
vedere/interpretare a acesteia. Revolta "OcupatiCurteaScolii” este în mare parte o 
parodie amară a Revoluţiei franceze din 1789 (Murărașu-Desmoulins, 
DAnton/Danton, Robi/Robespierre). 


„Odiseea” de o zi a lui Robi prin Capitală, e paralelă la "Ulysse" al lui Joyce (vezi și 
primirea în brațele Taniei, mai aproape de „Odiseea” antică), poveste împănată cu 
vederi din secolul 19, timp istoric prezent și în alte părți din carte. Finalul periplului în 
fața cabaretului Moara Roșie/Moulin Rouge ridică nota de carnavalesc, de 
baroc/tragicomic. 


Trimiterile livrești fac parte din strategia temei principale și nu se vor o aplicaţie a 
ideologiei culturale postmoderniste: "desenul din covor” (povestirea lui Henry 
James), cronicarul monden Mișu (Văcărescu) Claymoor, bineînţeles 
Proust/amandinele-madeleine, "Albertine”etc. într-un fel, această viziune (mai mult 
decât o tehnică literară), asemenea reamestecării și reîmpărţirii unui pachet de cărţi 
de joc, este din aceeași familie cu romanul "Die letzte Welt”/'Ultima lume” al lui 
Christoph Ransmayr. 


Triunghiul Florica-Astrid-Luiza este poarta temei. 


încheierea de banal bun-simţ este ironia autorului, mascată de, din punctul de 
vedere al personajului, finalul deschis, atribuind indirect autorului ideea de "operă 
deschisă” (Umberto Eco). Cele două perspective reflectă nodul gordian al relaţiei 
destin-liber arbitru, niciodată dezlegat. 


